ประเทศไทยใช้หลักการบริหารจัดการน้ำตามแนวพระราชดำริของในหลวงรัชกาลที่ 9 เป็นเครื่องมือบริหารจัดการน้ำเนื่องในวันน้ำโลก 2562 มั่นใจ แก้ปัญหาขาดแคลนน้ำได้ยั่งยืน
พลเอก ฉัตรชัย สาริกัลยะ รองนายกรัฐมนตรี กล่าวในงานวันน้ำโลกและสัปดาห์อนุรักษ์ทรัพยากรน้ำ ประจำปี 2562 ว่า ปีนี้องค์การสหประชาชาติได้กำหนดประเด็นหลักรณรงค์ในระดับโลก “Leaving no one behind” ส่วนประเทศไทยได้กำหนดแนวคิดเพิ่มเติมรณรงค์ระดับประเทศ “ทั่วถึง..เท่าเทียม.. เพียงพอ” เนื่องจากการขาดแคลนน้ำสะอาดและน้ำดื่มเป็นปัญหาสำคัญของประเทศต่างๆ ทั่วโลก โดยประเทศไทยมุ่งเน้นแก้ปัญหาน้ำของประเทศด้วยการพัฒนาประเทศภายใต้ยุทธศาสตร์ชาติ 20 ปี และเตรียมความพร้อมอย่างรอบด้าน เพื่อสร้างความแข็งแกร่งให้ยืนอยู่ได้ในเวทีโลกทั้งในระดับเศรษฐกิจและสังคม ด้วยการน้อมนำหลักการบริหารจัดการน้ำตามแนวพระราชดำริของ พระบาทสมเด็จพระปรมินทรมหาภูมิพลอดุลยเดช บรมนาถบพิตร ในหลวงรัชกาลที่ 9 มาเป็นเครื่องมือบริหารจัดการน้ำตั้งแต่ต้นน้ำจนถึงปลายน้ำ ควบคู่กับการน้อมนำแนวทางของสมเด็จพระเจ้าอยู่หัว รัชกาลที่ 10 “สืบสาน รักษา ต่อยอด” มาเป็นเครื่องมือบริหารจัดการน้ำต่อยอดจากโครงการที่มีอยู่เดิม         การดำเนินการตามยุทธศาสตร์การบริหารจัดการทรัพยากรน้ำ (ระหว่างปี 2558-2569) กำลังอยู่ระหว่างการปรับปรุงและพัฒนาเป็นแผนแม่บทการบริหารจัดการทรัพยากรน้ำ 20 ปี (ระหว่างปี 2561-2580) เพื่อให้สอดคล้องกับแผนยุทธศาสตร์ชาติ 20 ปี ครอบคลุมแผนแม่บท 6 ด้าน ทั้งนี้ ที่ผ่านมาภาครัฐให้ความสำคัญตามแผนแม่บทด้านที่ 1 "การจัดการน้ำอุปโภค-บริโภค" เป็นด้านที่ใกล้ชิดประชาชนมากที่สุด ประกอบด้วย การให้ทุกครัวเรือนเข้าถึงน้ำอุปโภค-บริโภค ภายในปีนี้หมู่บ้านในพื้นที่ขาดแคลนน้ำ 7,490 หมู่บ้านต้องมีน้ำกินน้ำใช้ครบทุกหมู่บ้าน ควบคู่กับปรับปรุงระบบประปาเดิมที่ชำรุดให้ใช้งานได้เต็มประสิทธิภาพ        ขณะที่ นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) กล่าวว่า ภาครัฐ ยังมุ่งเน้นพัฒนาระบบประปาหมู่บ้านให้ได้มาตรฐาน ยกระดับให้ถึงเกณฑ์การตรวจวัดตามเป้าหมายการพัฒนาที่ยั่งยืนภายในปี 2573 (SDGs) // พัฒนาและเพิ่มประสิทธิภาพประปาเมืองและพื้นที่เศรษฐกิจ แหล่งท่องเที่ยวสำคัญ 404 เมือง รวม 4.2 ล้านครัวเรือน การจัดหาแหล่งน้ำสำรองในพื้นที่ขาดแคลนแหล่งน้ำต้นทุน และสุดท้าย การประหยัดน้ำทุกภาคส่วน ด้วยการส่งเสริมลดการใช้น้ำในทุกภาคส่วน การพัฒนานวัตกรรมเพิ่มประสิทธิภาพการบริหารจัดการน้ำอุปโภค-บริโภค เช่น การแก้ปัญหาความสูญเสียน้ำของระบบท่อ เนื่องจากปัจจุบันข้อจำกัดของการส่งน้ำด้วยระบบท่อทำให้เกิดการสูญเสียน้ำระหว่างทางไปไม่น้อยกว่าร้อยละ 30 ตั้งเป้าจะลดความสูญเสียของน้ำจากระบบท่อให้เหลือเพียงร้อยละ 20 เท่านั้น ช่วยให้สามารถลดการหาแหล่งน้ำต้นทุนเพื่อทดแทนปริมาณน้ำที่สูญเสีย สิ่งสำคัญการประปาทุกแห่งต้องมีแหล่งน้ำสำรองของตนเองสำหรับผลิตน้ำประปาให้ได้อย่างน้อย 15 วัน เพื่อให้มีน้ำกินน้ำใช้อย่างเพียงพอตลอดทั้งปี และครบทุกพื้นที่ตามแผนแม่บทการบริหารจัดการทรัพยากรน้ำของประเทศ